《寄题吴兴任孟晖溪山春晓画壁》
明代·袁华

我家苕溪山水窟，流寓娄东归未得。前年避地到乡闾，亲戚欢未慰岑寂。

长桥崒峍势如龙，下饮大溪垂渴虹。先人旧业桑梓在，石田数亩松亭东。

南望群峰奔万马，淼淼鸥波连若下。桃花夹岸放渔舟，疑是仙源问津者。

谢家客儿有发僧，俊爽捷若秋空鹰。有时清唱醉花月，有时趺坐谈三乘。

结楼高倚云松杪，门对溪山春日晓。谁人粉壁写成图，索我题诗故相恼。

谩歌溪山春晓歌，安得杖屦同婆娑。为询旧业在溪浒，稚松丛桂今如何。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。